Yotam a ngábə́ ókalǎ bisəb məwóm mə́bɛ̄ ai bítán éyɔŋ a ngábɛ́d ńkūkúmá, a ngádzóe mim̀bú áwômo ai mísaman, dzwé nyīá á ngábə́ Yerusha ngɔn Sadok. 2A ngábɔ é mam mányəb Ǹtondôbə á ńnə̄m, a vúú fúlú ésīá Ozias á mam mə́sə, ebúg dzyá, a ndzí kig nyían á Ndá Ǹtondôbə. Hədá ayɔŋ á kələ ai m̀bɔán ábé hə ósú. 3Énye a ngálóŋ ḿbɛ̄ ńnēn yā âkoé yā Ndá Ǹtondôbə, a ngábɔ̄ fə abuí bísíé á ńgungúl ḿfǐm yā Ofel. 4A lóŋó fə bətísɔn á ńkǒl yā Yúda ai məndá mə́kɔ́g ai miǹkum á mə̄sí yā məfan. 5A lúmán ai ǹkúkúmá bɔ́n bə́ Amon, ńdɔ a ngátəgə bɔ́; bə́ və́ə́ nyé m̀bú tē bətaléńta bə́ sílíba ǹtɛd, məngunda mə́ óvə́ga bakúda awômo, ai məngunda mə́ fón bakúda awômo; é byə́m bɔ́n bə́ Amon bə́ ngávə́ nyē bílī, bə́ ngávə́ fə̄ nyé abím tē də́dā m̀bú bɛ̄ɛ ai éví lála. 6Yotam a ngáyə́m fɔ̄ɔ̄ miǹkǎŋ á sí amú ā wulugu m̀bəŋ á mís mə́ Ńtondôbə Zambá wōē. 7Məbugǎ yā mim̀bɔán mí Yotam, bitá bíé bísə ai məzěn móé, bí nə ǹtilán á kálada Miǹkúkúmá yā Ísraɛ̂l ai Yúda. 8A ngábə́ ókalǎ bisəb məwóm mə́bɛ̄ ai bítán éyɔŋ a ngábɛ́d ńkūkúmá, a ngádzóe mim̀bú áwômo ai mísaman á Yērúzalɛm. 9Ńdɔ Yotam a ngákə bómbō fūfulu ai běsīā, ńdɔ̄ bə́ ngádzəb nyé á tísɔn Dávid; Akhaz mɔ́n wōē ā ngadzóe á məyian móé.